ועדת החוקה, חוק ומשפט, כנסת 16, פרוטוקול מספר 665, 2006-02-22 11:15

מיכאל איתן: בוקר טוב לכולם, אני מבקש לפתוח את ישיבת ועדת החוקה, חוק ומשפט.

עבד-אלמאלכ דהאמשה: אם מישהו לא יודע.

עבד-אלמאלכ דהאמשה: עורך-הדין ביקר את העצור בכלא, והוא חתם על הצהרה שהוא מעדיף להיות מגורש קודם כול לביתו, אם לא – לעזה, ואם לא – לכל מדינה, העיקר שייצא מהכלא.

מיכאל איתן: תקנו אותי אם אני טועה.

מיכאל איתן: העמדה של מערכת הביטחון היתה, שברגע שהוא יסכים להיות מגורש לכל מדינה, מערכת הביטחון תפעל ביכולות שלה על מנת שתימצא כתובת שאפשר יהיה להוציא אותו.

מיכאל איתן: האם זה נכון מה שאני אומר?

לירון אלוש: כן.

לירון אלוש: נעשה כל מאמץ.

מיכאל איתן: במה זה בא לידי ביטוי?

לירון אלוש: ההסכמה הגיעה בימים האחרונים ממש, התחילו מגעים ראשונים עם גופים שונים, בין היתר עם הצלב האדום, לבדוק האם ניתן דרכם למצוא פתרון לבעיה הזאת.

לירון אלוש: כיוון שמדובר במגעים ראשונים, אנחנו מקווים שהם יישאו פרי.

לירון אלוש: התחלנו לפעול ברגע שקיבלנו לידינו את אותה הסכמה.

לירון אלוש: מעבר לזה, אין לי מה לחדש.

מיכאל איתן: אומרים לכל מדינה, ונגיד שאירן תסכים לקלוט אותו.

מיכאל איתן: האם מבחינתנו זה גם בסדר?

לירון אלוש: לפי מה שאני מבינה מגורמי הביטחון אין להם שום התנגדות שיהיה משוחרר לכל מדינה שאינה עזה, איו"ש וישראל.

מיכאל איתן: נראה לי שאירן יכולה להיות לא פחות מסוכנת מאשר עזה.

לירון אלוש: אני לא יודעת.

עבד-אלמאלכ דהאמשה: אני מבקש שכולנו נזכור שמדובר באדם שיושב כבר השנה העשירית בכלא, ורק על העניין של גירוש.

עבד-אלמאלכ דהאמשה: אני שמח לשמוע שתעשו את מיטב המאמצים, אבל צריך בסוף גם טווח ראייה.

עבד-אלמאלכ דהאמשה: חייבים לחשוב על תקופה סבירה, או שתהיה לוועדה איזו דרך לפקח או שתעדכנו אותנו.

עבד-אלמאלכ דהאמשה: לא יכול להיות שנפזר את הישיבה, והדברים ימשיכו להתנהל כך עוד שנה שנתיים, ואף אחד לא יודע מה קורה, ובסוף תגידו: לא מצאנו מדינה, ואנחנו לא רוצים שהמצב הזה יימשך כך.

עבד-אלמאלכ דהאמשה: איך אפשר יהיה למנוע את הסחבת הזאת גם בעתיד?

מיכאל איתן: אני אענה לך במקומם.

מיכאל איתן: דבר ראשון, לא הייתי אומר סחבת, כי רק עכשיו הם קיבלו את ההסכמה שלו.

עבד-אלמאלכ דהאמשה: היתה הסכמה, ועוד הסכמה, ובג"ץ.

מיכאל איתן: עכשיו יש הסכמה.

מיכאל איתן: אני מציע שכרגע ניתן להם אורכה לטפל, ולא נדבר על אלטרנטיבות.

מיכאל איתן: אם נדבר על אלטרנטיבות, יכול להיות שזה יקשה עליהם לפתור את הבעיה מבחינתם, לא מבחינתך.

מיכאל איתן: אחרי תקופה נראה מה קורה.

מיכאל איתן: אני מקווה שניפגש פה בכנסת הבאה.

עבד-אלמאלכ דהאמשה: אני משאיר את העניין בידיך בכל מקרה.

עבד-אלמאלכ דהאמשה: אני מקווה שכן תהיה בכנסת.

עבד-אלמאלכ דהאמשה: שנינו יחד, כולנו יחד, חייבים להשאיר דרך להמשך הטיפול, שאם אני לא פה ואתה לא פה, העניין יישכח, צריך איזה מנגנון לפקח.

דסי צנגן-רוט: יש עתירה בבג"ץ.

עבד-אלמאלכ דהאמשה: זה הליך אחר, אנחנו מדברים על הכנסת.

מיכאל איתן: אני לא רוצה כרגע לפתוח שום פתח נוסף, אתם צריכים למצוא דרך לעשות כמיטב יכולתכם.

מיכאל איתן: אם האדם הזה ראוי לגירוש, הדבר יבוצע.

מיכאל איתן: אם זה לא יתבצע, אני לא יודע מה החלופות האפשריות, אבל אפשר יהיה לחשוב על דברים נוספים, אני לא רוצה כרגע להעלות את זה, זה נראה לי פשוט מיותר.

מיכאל איתן: אם בג"ץ מטפל בזה, ודאי שגם בג"ץ יכול לומר את דעתו.

מיכאל איתן: אני לא חושב שבג"ץ הוא בהכרח הכתובת לעניין הזה, אבל זאת המציאות.

מיכאל איתן: אני חושב שהכתובת זו הרשות המבצעת, והרשות המפקחת, שזאת הכנסת, במיוחד במצבים כאלה.

מיכאל איתן: דרך אגב, זה כבר קיבל את ברכתו של הבג"ץ, היו כבר עתירות קודמות.

לירון אלוש: עתירה קודמת.

גלעד שירמן: ב-1998, ב-2000 ניתן פסק הדין.

מיכאל איתן: עברו מאז חמש שנים.

עבד-אלמאלכ דהאמשה: הלוואי והוא יגורש מחר, ואז יעדכנו את הוועדה.

עבד-אלמאלכ דהאמשה: במידה ולא, חודש אחרי הבחירות, אחרי שהדברים יתייצבו, תעדכנו את הוועדה מה קורה עם האדם הזה.

עבד-אלמאלכ דהאמשה: אנחנו נמשיך לעקוב אחרי העניין הזה, גם אני אשמח לקבל עדכון.

מיכאל איתן: מיכל דיבנר-כרמל ונטלי שלף, אתן היחידות שתהיו כאן בוודאות.

מיכאל איתן: תרשמו לכן שאני מבקש ממי שיהיה יושב-ראש ועדת החוקה בכנסת הבאה לקיים מעקב בקשר לעניין, מה קרה מבחינת ההסגרה של האדם.

מיכאל איתן: תודה רבה לכולם.

עבד-אלמאלכ דהאמשה: הנציגים יעדכנו את הוועדה בכל מקרה מה קרה.

מיכאל איתן: תודה רבה.